Fecko, Martin, poslanec NR SR (2014-05-29):
Ďakujem pekne. Pán minister, pán spravodajca, pani predsedajúca, kolegyne, kolegovia, niekoľko slov aj z mojich úst dovoľte k tomuto zákonu. Nie som geológ ani atómový fyzik, som poľnohospodársky inžinier, k prírodným vedám mám síce blízko, takže moje úvahy nebudú podporené možno nejakým špeciálnym štúdiom, ale myslím si, zdravým rozumom sedliackym, a myslím, že tak to cítia aj obyčajní ľudia. V prvom rade chcem povedať, že zahlasujem za tento zákon, pretože rieši určitú vec, ktorá nás tu – ako pán minister povedal – traumatizuje už roky a hlavne občanov, ktorých sa to bezprostredne dotýka. Lebo to, čo sa nedotýka bezprostredne poslancov, to neriešime. Žiaľ, to, čo sa nás bezprostredne netýka a netýka sa to sedemdesiatich šiestich a viac, tak to neriešime. Ja to takto beriem, nehnevajte sa. Hovorilo sa, že aké sú tu otvorené zákony. Áno, je tu veľa nepriamych noviel, samozrejme, súvisí to, tento zákon predkladaný vládny aj s ďalšími zákonmi, takže aby bolo jasné, že okrem geologických, zákona geologického máme ešte zákon banský otvorený, máme otvorený zákon o obecnom zriadení, zákon o hlavnom meste Slovenskej republiky Bratislave a o Košiciach. Aby to bolo každému jasné, že do týchto zákonov sa môžu dávať pozmeňujúce návrhy, pokiaľ by nejaké boli. Pán Raši už niektoré dal, takže áno, toľko zákonov je otvorených. Chcel by som vyjadriť takú, také presvedčenie, že vláda to myslí úprimne a že svoj štát prejavil, a teda štát prejavil veľkú starostlivosť o zdravie našich občanov podaním tohto vládneho návrhu zákona. Bodaj by takúto starostlivosť o našich občanov sme prejavovali aj pri ďalších problémoch, ktoré máme v našich každodenných životoch, pretože áno, tento zákon je prijatý v skrátenom legislatívnom konaní. Ako hovorí § 89, môže to byť prijaté „za mimoriadnych okolností, keď môže dôjsť k ohrozeniu základných ľudských práv a slobôd alebo bezpečnosti alebo ak hrozia štátu značné hospodárske škody“. Beriem, že sa to bralo, že asi bezpečnosť našich občanov, ich zdravia, takže dobre, skrátené konanie, kvitujem, je to tu. Ja to vezmem trošku možno z iného konca a síce pýtam sa, aký je vlastne ten škodlivý element, ktorý nám hrozí. Hovorím teraz o tých rádioaktívnych nerastoch. Nehovorím o tých ostatných, ktoré nám hrozia, samozrejme, tiež. Takže ja by som sa opýtal, či rádioaktívne nerasty sa správajú v hraniciach vytvorených ľudskou osobou, že vlastne čo ten hroziaci element pri týchto nerastoch, čo predstavuje. Je to teda jeho dobývanie, prevoz, skládkovanie, spracovanie odpadu ďalšieho, ktorý z neho vzniká? Napadám, resp. chcem sa dotknúť tej myšlienky, že áno, to miestne referendum, beriem. Samozrejme, občania sú v prvom rade tí, ktorých sa to najviac dotýka bytostne, ale veď predsa ten dobývací priestor neni lokalizovaný formou, že je v strede toho územia. Môže byť na kraji, môže byť na rôznych iných územiach. Nemala by tu byť norma, ktorá povie, že ten rádioaktívny teda nerast pôsobí do toľkých a toľkých kilometrov? Hovorím, nie som atómový fyzik, neviem, aké je to ohrozenie, keď ste tu nejaké, a, pán minister, rátam, že vy mi to nejako vysvetlíte alebo váš tím, ktorý je expertný, že viac-menej tu sa malo asi uvažovať s tým dosahom na ten bezprostredný ohrozený ľud, ktorý tu je. To znamená, my to rozširujeme o susedné obce, áno, beriem, aj tam. Takže bol by som veľmi rád, keby som na túto otázku nejakú odpoveď dostal, pretože mne sa zdá, že je to najpodstatnejšie u tohto druhu ako nerastov. Samozrejme, že stále sa nám tu vyčíta, že pokiaľ dá opozícia nejaké návrhy, nie sú komplexné. Neriešia ďalšie veci, ktoré by mohli byť, a to je dôvod v mnohých prípadoch, že nie sú prijímané tieto zákony. No a práve tu, keď tú komplexnosť by sme chceli zahrnúť, tak zase hovoríte, že to je nejaké zlé, to sa nedá. Stále – ako povedal kolega Mičovský – nie je politická vôľa. No ja neviem, dokedy sa tu budeme hrať na múdrych a múdrejších a hlúpych a hlúpejších, ale mne sa zdá, že už táto doba prešla do inej dimenzie a občania sa už nedajú jednoduchými poetickými sloganmi a nejakými pretvárkami zavádzať. A, páni kolegovia, myslím, že vstúpte do svedomia, ktorí ste tu možnože prišli, nechcem nikomu vstupovať osobne do svedomia z iných účelov, ako aby ste riešili nejakú tú vec. Tak poďme na tú vec v tej politike, lebo bol by som veľmi rád, keby sme takýmto spôsobom mohli pomôcť našim občanom, lebo na to sme tu. Na to sme tu, na nič iné tu nie sme. Sme tu na to, aby sme pomohli našim občanom. Ešte by som sa chcel vyjadriť k jednej veci, ktorá, znovu vidím, že je braná dvojkoľajne. Pokiaľ to dá opozičný, je to o ničom, pokiaľ to dajú vládni, super. Prejde to. Budem citovať z dôvodovej správy: „Predložený návrh zákona v súvislosti so zákazom dobývania rádioaktívnych nerastov vychádza tiež z princípu rešpektovania a podporovania komunálnej demokracie reprezentovanej miestnym referendom, ktoré predstavuje priame rozhodovanie obyvateľov obce s najvyššou legitimitou.“ Ešte raz, „s najvyššou legitimitou“. Reprezentované miestne referendum, najvyššia legitimita. „Kladný výsledok miestneho referenda v každej obci predstavuje jediný zákonný prostriedok ako prekonať zákaz dobývania rádioaktívnych nerastov v danom území.“ Áno, beriem, super, ale to miestne referendum pokiaľ chceme urobiť v inom zákone, ktorý je zákon o obecnom zriadení napríklad, ktorý som už tu predkladal trikrát a budem ho aj štvrtýkrát, aj piatykrát ho budem predkladať, dokiaľ tu budem. Tam, keď chcem miestne referendum, aby sa mohli oddeliť ľudia, lebo to je tá najreprezentatívnejšia zložka, keď sa chcú od nejakej miestnej časti oddeliť obce, lebo už majú jej plné zuby, tak zrazu vy my poviete, že sa to nedá, lebo to musí celý komplex riešiť. No, vážení kolegovia, nehnevajte sa, ako vám to vyhovuje, tak to dávame, to neberiem! Pán Raši to teraz vysvetlil vo svojom pozmeňováku, áno, potrebuje to rozšíriť na všetky mestské časti. Je to opak, že Košice budú celé ohrozené. A ja sa pýtam, aj tie ďalšie obce, ktoré sú smerom ku Košiciam, ale z druhej strany tohto územia, tie nebudú ohrozené? A preto nejak to paralyzujem do jednej nejakej koľaje, že aj tá najväčšia komunálna demokracia sa berie raz tak, raz tak. Takže, vážení kolegovia, bol by som veľmi rád, keby sme tu hrali s rovnakými kartami, lebo pokiaľ jedni majú žolíkových a druhí majú sedmových, tak to je veľký problém hrať nejakú hru. A bol by som veľmi rád, keby sme už konečne a raz ukázali našim občanom, že tá ich vôľa riešiť ich problémy sa nebude riešiť politickou vôľou, ale reálnou vôľou riešiť konkrétny problém, a tak ako sme to videli aj u nás včera na výbore. Áno, bolo to, aké to bolo, tak myslím si, že toho konštruktívneho, konštruktívnych nápadov tam bolo dosť a boli niektoré aj vysvetlené, niektoré boli zmietnuté, ale to už je vec každého poslanca, ako sa k tejto veci postavil. Na záver, aby som nebol veľmi dlhý, chcel by som veriť v to, že zdravý úsudok všetkých poslancov nájde uplatnenie pri hlasovaní o tomto vládnom návrhu. O vládnom návrhu, neni to poslanecký, je to vládny návrh. To znamená, že vláda hovorí, že chce chrániť občanov, nie iba poslanci, v úvodzovkách iba poslanci, takže verím, že dostane zadosť a počet rúk pri pozmeňujúcich návrhoch, čo je, tvrdím, že ho skvalitňujú, ktoré tu boli predložené a možnože ešte aj budú predložené, že bude taký, aby ten priechod dostali. Občania Slovenska, pozorujte, ako sa správajú vaši volení zástupcovia v parlamente, pretože iba cez takúto mierku hodnôt môžte vyhodnotiť pred ďalšími voľbami, ktoré prídu. A nechcem tu politikárčiť, ale, ľudia boží, nech nám ide o vec. Nech nám ide o vec, aby sme nestrácali zbytočne čas. Lebo keď ho budeme otvárať ešte trikrát, päťkrát, osemkrát v tomto volebnom období iba kvôli tomu, že dneska sme to neboli ochotní a schopní prijať, lebo nejaká politická vyššia moc, tak to je potom smutné. Takže bol by som veľmi rád, keby ste dali priechod našim pozmeňujúcim návrhom aj vašim, samozrejme, ktoré predkladali aj iní poslanci, všetkým, ktoré zlepšujú danú situáciu v danom zákone. Ďakujem pekne, že ste ma vypočuli.